
Egy elfeledett tudománytörténeti mérföldkő - Magyarország 1:200.000-es méretarányú néprajzi térképe

Előadásomban az első világháborút lezáró trianoni béke-előkészületek méretét tekintve legnagyobb magyar térképészeti vállalkozását szeretném bemutatni, illetve jelentőségét értékelni frissen előkerült térképek tükrében.
A térkép Bátky Zsigmond és Kogutowicz Károly vezetésével 1918 őszén megszerkesztett Magyarország 1:200 000-es méretarányú „néprajzi” térképe. A vállalkozás az „ország területi épségének védelme” hívó szóval számtalan tudományterület képviselőjét mozgósította. A nyomtatott alapra kézzel színezett térkép mindössze 23 példányban készült el, mindössze két hónap alatt. A térkép egy pontmódszeres térkép volt, amely 45 szelvényen ábrázolta a korabeli Magyarország népességének anyanyelvi megoszlását az 1910-es népszámlálások adatai alapján. Fodor Ferenc korabeli magyar geográfus szerint a világ legnagyobb méretű „néprajzi” térképe volt ez akkor. A térkép készítői módszertanilag Alfred Hettner 1899-ben Berlini módszertani előadásra és az ott bemutatott népességstatisztikai alaptérképéhez nyúlnak vissza, amely éppen ezekben a hónapokban Sten de Geer „Befolkningens fördelning i Sverige; beskrivning till karta i skalan 1:500,000” című munkájával került a nemzetközi tudományos közvélemény fókuszpontjába.
A Magyar Földrajzi Társaság kezdeményezésére létrejött vállalkozást a magyar Ipar- és Kereskedelemügyi minisztérium finanszírozta, megvalósításában a Központi Királyi Statisztikai Hivatal (KSH) működött közre. Módszertani viták miatt azonban a KSH ezzel párhuzamosan, azonos alaptérképre megszerkesztett egy másik „néprajzi” térképet is, ez azonban csak 6 példányban készült el. Tulajdonképpen egy „ikertérképről” van szó, a két térkép mindössze annyiban különbözik, hogy a Bátky-Kogutowicz-féle térkép a külterületi adatokat valós földrajzi helyzetüknek megfelelően ábrázolja, míg a KSH gondozásában elkészült térkép a települések centrumába halmozta a népességet reprezentáló köröket. Az előbbi a valós településstruktúra visszatükröződését, utóbbi a gyors kivitelezést, illetve a gyors összeszámlálhatóságot szolgálta.
A térképészeti vállalkozás körülményeit a korabeli és a modern szakirodalom is ismeri, ugyanakkor a térképek többsége csak most, levéltári kutatásaim nyomán került elő, így nyílik lehetőség alaposabb elemzésre.
A térképeknek számos későbbi, közvetlen, vagy közvetett, hazai és külföldi „utódját” is sikerült feltárnom, előadásomban ezekről is ejtenék pár szót.



